**Татар телендә гомуми белем бирү оешмаларында укучы балалар өчен**

**татар теленнән республика олимпиадасының муниципаль туры биремнәре**

**2022-2023 нче уку елы**

**7 нче сыйныф**

**Максималь балл – 50**

**Үткәрү вакыты – 150 минут**

**Текстны укыгыз.**

**Солдатлар**

Без барыбыз да бер яшьтәрәк. Бик яшь тә түгел, ләкин карт дип тә әйтеп булмый әле безне. Әйе, карт түгел, безнең өйләребездә хатыныбыз, балаларыбыз бар. Ярты күңел биредә булса, яртысы алар янында.

Без хәзер фронтка якын гына бер җирдә резервта торабыз. Димәк, вакыт күп, ә эш аз. Дөрес, кайчагында фриц, килеп, безнең өскә бомбалар ыргытып китә. Ләкин без инде аңа күнеккән.

Тышта яз. Агачлар чәчәктә. Өй кыегында – сыерчыклар, һавада – тургайлар. Шундый тыныч, шундый рәхәт. Якында гына сугыш барганына ышанасы да килми. Кичә генә безнең өскә туп ядрәләре ява иде. Ә бүген барысы да әкренләп онытыла башлады. Ә иртәгә, бәлки, бөтенләй дә онытылыр.

Кайвакыт без шулай яшел чирәм өстенә түгәрәкләнеп утырабыз да кесәдә аунаган иске хатларны кат-кат укыйбыз, карточкаларны чыгарып карыйбыз. Бу безнең өчен зур бер юаныч була иде.

*И. Газидан*

**I. Тестны эшләгез. (10 балл)**

1. [а] тартык авазына дөрес бирелгән характеристиканы табыгыз.

а) [а] **–** иренләшкән, түбән күтәрелешле, озын, арткы рәт сузыгы

ә) [а] **–** иренләшмәгән, урта күтәрелешле, озын, арткы рәт сузыгы

б) [а] – иренләшмәгән, түбән күтәрелешле, озын, арткы рәт сузыгы

2. Ясалу урыны буенча **[**й**]** тартыгы –

а) тел арты тартыгы

ә) тел уртасы тартыгы

б) тел алды тартыгы

3. Ясалу ысулы буенча **[**й**]** тартыгы –

а) йомык

ә) өрелмәле

б) ярымйомык

4. [р] тартык авазына дөрес бирелгән характеристиканы табыгыз.

а) [р] – парсыз яңгырау, сонор, калтыраулы, тел алды, авыз тартыгы

ә) [р] – парсыз яңгырау, сонор, ярымйомык, тел арты, авыз тартыгы

б) [р] – парсыз яңгырау, йомык, тел алды, авыз тартыгы

5. Җөмләгә төшеп калган дифтонгларны языгыз.

Мал\_ җ\_ көне а\_лга к\_та.

6. Күчерелмә мәгънәле сүз булган сүзтезмәне табыгыз.

а) зәңгәр яулык

ә) зәңгәр бәхет

б) зәңгәр күк

7. Ойконимны билгеләгез.

а) Чистай шәһәре

ә) Айгөл

б) Кара диңгез

8. Тезмә кушма җөмләне билгеләгез.

а) Дөрес, кайчагында фриц, килеп, безнең өскә бомбалар ыргытып китә.

ә) Кайвакыт без шулай яшел чирәм өстенә түгәрәкләнеп утырабыз да кесәдә аунаган иске хатларны кат-кат укыйбыз, карточкаларны чыгарып карыйбыз.

б) Димәк, вакыт күп, ә эш аз.

9. *Без хәзер фронтка якын гына бер җирдә резервта торабыз* җөмләсендә *резерв* сүзенең аңлатмасын билгеләгез.

а) солдат, рядовой гаскәри

ә) дәүләтнең барлык кораллы көчләре

б) гаскәри хезмәттән запаска җибәрелгән кешеләр

10. *Без карточкаларны чыгарып карыйбыз* җөмләсендә *карточкаларны* сүзенең дүрт грамматик мәгънәсен языгыз.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**II. Теоретик бирем. (15 балл)**

**Омонимнар турында языгыз һәм мисаллар китерегез.**

**III. Гамәли-иҗади бирем. (25 балл)**

1. “*Солдатка хат”* дигән темага текст төзеп языгыз. (10 җөмлә) (10 балл)

2. *Юаныч* сүзенә фонетик анализ ясагыз. (6 балл)

3. *Ак* һәм *кара* сүзләре метафора булып килерлек итеп, икешәр җөмлә төзегез.

(4 балл)

4. Бирелгән фразеологизмнарның русча вариантларын языгыз.(5 балл)

Телеңне йотарсың – \_\_\_\_\_\_\_\_\_\_\_\_\_\_\_\_\_\_\_\_\_\_

алтын куллы – \_\_\_\_\_\_\_\_\_\_\_\_\_\_\_\_\_\_\_\_\_\_\_

бер чыбыктан сөрелгән – \_\_\_\_\_\_\_\_\_\_\_\_\_\_\_\_\_\_

кәкре каенга терәтү – \_\_\_\_\_\_\_\_\_\_\_\_\_\_\_\_\_\_\_\_\_

уртак тел табу – \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_